
Europa-Parlamentets beslutning om situationen i Guinea-Bissau

(2012/2660(RSP))
Europa-Parlamentet,

· der henviser til erklæringen af 31. maj 2012 fra den højtstående repræsentant om, at Rådet skærper sanktionerne mod militærjuntaen i Guinea-Bissau, 

· der henviser til det fremskyndede præsidentvalg, der blev afholdt i Guinea-Bissau den 18. marts 2012, efter præsident Malam Bacai Sanhas død den 9. januar,

· der henviser til Sikkerhedsrådets formandserklæring af 21. april 2012, der fordømmer det nylige militærkup i Guinea-Bissau,

· der henviser til forretningsordenens artikel 110, stk. 2,

A. der henviser til, at siden dets uafhængighed af Portugal i 1970'erne efter en blodig uafhængighedskrig har Guinea-Bissau været forarmet og befundet sig i en tilstand af nærmest konstant konflikt mellem de civile og militære myndigheder med en række politiske attentater; der henviser til, at siden uafhængigheden i 1973 er det ikke lykkedes nogen politisk leder at beholde sit embede i hele mandatperioden;

B. der fastslår, at de ustabile politiske forhold i Guinea-Bissau, der har stået på i flere årtier, har ført landet ud i en dyb krise med manglende adgang til rent vand, sundhedspleje og uddannelse og med embedsmænd i mange ministerier, hvis lønudbetalinger er flere måneder bagud, og tilføjer, at landet er et af den håndfuld lande, som er på dagsordenen for FN's Fredsopbygningskommission, der søger at hjælpe fattige lande med at undgå at blive ført ud i krig og kaos igen;

C. der henviser til, at de væbnede styrker den 12. april greb magten og fængslede den midlertidige præsident Raimundo Pereira, tidligere premierminister og præsidentkandidat Carlos Gomes Junior samt flere andre højtstående embedsmænd, hvilket førte til aflysningen af præsidentomvalget, der var fastlagt til den 22. april;  

D. der henviser til, at mytterister tog kontrollen over det siddende PAIGC's kontorer og radiostationer samt over kæmpende politibetjente, der var loyale over for regeringen, og som dernæst blev tvunget til at trække sig tilbage efter at være blevet beskudt med RPG'er; der henviser til, at vejene ind og ud af hovedstaden blev spærret, og den nationale radio samt det nationale fjernsyn blev afbrudt;

E. der henviser til, at Guinea-Bissau er blevet suspenderet fra Den Afrikanske Union, indtil den forfatningsmæssige orden er blevet genetableret, i kølvandet på militærkuppet i april 2012; 

F. der henviser til, at Verdensbanken og Den Afrikanske Udviklingsbank har indstillet den økonomiske støtte til landet;

G. der henviser til, at EU's udviklingshjælp til Guinea-Bissau har været stillet i bero siden det militære mytteri den 1. april 2010 og den efterfølgende udnævnelse af hovedaktørerne som stabschef for forsvaret og stabschef for flåden;  der henviser til, at den humanitære støtte og direkte støtte til befolkningen ikke er blevet påvirket af denne berostillelse; 

H. der henviser til, at Rådet for den Europæiske Union føjede 15 enkeltpersoner til listen over personer, der har forbud mod indrejse i EU, og besluttede at indefryse deres aktiver i EU;

I. der henviser til, at Ecowas' (Det Økonomiske Fællesskab af Vestafrikanske Stater) engagement kombinerede sikkerhedsskabende foranstaltninger, der involverede 629 regionale fredsbevarende tropper, og hårdtslående pragmatiske forhandlinger med trusler om økonomiske sanktioner;

J. der henviser til, at kokain smugles over Atlanterhavet fra Sydamerika i både og fly, der går i havn eller lander på den ubeboede øgruppe ud for Guinea-Bissaus kyst, og narkotikaen derefter transporteres nordpå til Europa; 

K. der henviser til, at EU's mission til støtte for en sikkerhedssektorreform (SSR) i Guinea-Bissau den 30. september 2010 afsluttede sit mandat, der blev givet i juni 2008;

1. fordømmer militærets seneste ulovlige og forfatningsstridige handlinger, da et kup forpurrede præsidentvalget og indsatte en militærjunta;

2. beklager, at disse begivenheder fandt sted lige før iværksættelsen af kampagnen for anden runde af præsidentvalget;

3. bifalder Ecowas-organisationen for sit stærke lederskab i forbindelse med reaktionen på denne krise; 

4. opfordrer indtrængende alle parter til at udvise størst mulig tilbageholdenhed, afholde sig fra vold, bevare roen og gøre deres yderste for at stabilisere landet;

5. glæder sig over FN's og PAIGC's (det største politiske parti med et flertal på 2/3 i den tidligere regering) afvisning af "Militærkommandoens" meddelelse, hvori det blev foreslået at skabe et nationalt overgangsråd og afholde politiske og lovgivningsmæssige valg samtidig om to år;

6. afviser legitimiteten af overgangsregeringen, da den ikke er resultatet af en demokratisk proces og forbliver under de væbnede styrkers direkte kontrol;

7. opfordrer til, at demokratisk valgte repræsentanter vender tilbage til magten, og at den civile kontrol over militæret omgående genoprettes;

8. understreger, at der er fare for, at Guinea-Bissau vil blive ved med at være ustabilt og ude af stand til at løse problemet med den omsiggribende korruption eller ændre sin status som centralt narkotikatransitland, så længe landets institutioner forbliver strukturelt svage;

9. opfordrer den højtstående repræsentant, Kommissionen, medlemsstaterne, De Forenede Nationer, Den Afrikanske Union, Det Økonomiske Fællesskab af Vestafrikanske Stater (Ecowas), Fællesskabet af Portugisisktalende Lande (CPLP) og andre medlemmer af det internationale samfund til at overvåge udviklingen i Guinea-Bissau, bistå med at opretholde landets forfatningsmæssige orden og fortsætte med at støtte de fredsopbyggende bestræbelser i landet; 

10. er bekymret over den trussel, som omladningen af narkotikapartier fra så fjerne lande som Colombia og Afghanistan udgør for en konsolidering af freden i Guinea-Bissau og for stabiliteten i den vestafrikanske region, og anmoder FN's agenturer om med passende støtte fra Ecowas at udvikle en regional handlingsplan for at tackle denne udfordring;

11. understreger, at Vesten har en meget stor interesse i et demokratisk Guinea-Bissau, idet landet er et væsentligt mellemled for narkotikatransport mellem Sydamerika og Europa;

12. opfordrer Den Afrikanske Union, De Forenede Nationer og EU til at støtte landet med at bevæge sig fremad med beslutsomhed for at sikre alle borgeres demokratiske og civile rettigheder;

13. pålægger sin formand at sende denne beslutning til Rådet, Kommissionen, FN's og Ecowas' generalsekretærer, AU-institutionerne, Den Blandede Parlamentariske Forsamling AVS-EU, CPLP's sekretariat og Guinea-Bissaus regering og parlament.

